
			Folk Ensemble as a Social and Representative Unit

			Adam Staňo

			AbstraCt      Folklórne súbory predstavujú unikátne spoločenské útvary, ktoré spájajú reprezentačnú úlohu s dynamikou sociálnych väzieb. Štúdia analyzuje folklórny súbor Váh z Púchovskej doliny ako príklad fúzie reprezentatívneho a komunitného telesa. Na základe teórií Maxa Webera, Emila Durkheima a Byung-Chula Hana sa skúma, ako kolektívne aktivity členov súboru, vrátane tréningov a vystúpení, prispievajú k sociálnej súdržnosti, budovaniu identity a predstavujú alternatívu k individualizmu modernej spoločnosti. Tieto aktivity sú chápané ako rituály, ktoré členom poskytujú stabilitu, emocionálnu podporu a posilňujú pocit spolupatričnosti. Výskum odhaľuje, že folklórne kolektívy slúžia nielen na prezentáciu kultúrnych prvkov, ale najmä ako miesta pre hlbšie sociálne interakcie a obnovu komunitných hodnôt v čoraz viac individualizovanom prostredí.

			Tradičná ľudová kultúra predstavuje súhrn hmotných a nehmotných aspektov, prejavov, produktov ľudskej činnosti vytvorených a zviazaných so sociálnymi vrstvami nazývanými ľud, ktoré sú založené na „tradovaní“ (medziosobnom toku a výmene slovných aj neslovných kultúrnych informácií). Folklór a folklorizmus súvisia s tradičnou kultúrou, no každý v inom aspekte. Folklór (z anglického slova folklore – vedomosti ľudu) predstavuje predovšetkým hudobné, tanečné, slovesné a dramatické prejavy kultúry skupín obyvateľstva, napr. vidieckeho či mestského (Tyllner 2007: 219). Folklór má tendenciu sa meniť a prispôsobovať vplyvom času a regionálne historických kontextov. Práve adaptácia na zmeny a prijatie nových elementov determinuje uchovanie tradičnosti (Leščák 1995: 139–140). Na druhej strane, za folklorizmus sa považuje využívanie alebo napodobňovanie javov ľudovej kultúry mimo ich autentické prostredie a často bez ohľadu na ich pôvodné funkcie. Pod folklorizmom sa tiež chápe druhá existencia folklóru, to znamená sprostredkovanie javov ľudovej kultúry z druhej ruky1 (Leščák 1995: 139–140). Pojmom scénický folklorizmus možno definovať využívanie prvkov tradičnej ľudovej kultúry, najmä folklóru v scénickom prostredí, prejave či tvorbe. Jeho korene siahajú niekoľko stoviek rokov do histórie (Zálešák 1995: 139–140).2 

			Využívanie prvkov tradičnej ľudovej kultúry ako folkloristický jav začala popisovať už Renata Tyršová (1921), ktorý nazvala pojmom svojráz a opisuje ho ako vonkajší prejav vlastenectva usilujúci o národnoreprezentačný výraz prostredníctvom zdôrazňovania, najmä hmotných, elementov ľudovej kultúry. Je to jedna z dobových foriem folklorizmu. Začiatky svojrázu siahajú do polovice 19. storočia a súvisia s národným uvedomením buržoázie v strednej Európe. V tomto období rástol záujem o ľudovú kultúru (Vydra 1952: 405–454).

			Postupným formovaním a združovaním sa jednotlivcov so záujmom o ľudovú kultúru začali vznikať rozličné spolky, skupiny, súbory, krúžky a iné, ktoré možno súhrnne nazvať ako folklórne kolektívy3. Na Slovensku sa najmä výrazne prezentujú folklórne skupiny a folklórne súbory. V dedinských folklórnych skupinách prevažuje snaha zachovať prejavy miestneho folklóru v čo najvernejšej podobe a zoskupujú sa v nich zväčša členovia lokálneho spoločenstva (Zálešák 1995: 139–140). Vo folklórnych súboroch sa zase prvky folklóru spracúvajú v rôznych stupňoch umeleckého spracovania a štylizácie (Zálešák 1995: 139–140). Súbory sú početnejšie zastúpené v mestách a na miestach, kde už chýba tradičné prostredie, a zhromažďujú členov, ktorí sú z rozličných lokalít, sociálnych vrstiev či skupín. Folklórne kolektívy sa toto prostredie snažia napodobňovať a prenášať jeho elementy širokej verejnosti. Sú teda v dnešnej dobe vnímané ako telesá, ktorých cieľom je prezentovať prvky tradičnej ľudovej kultúry scénickou formou – z druhej ruky. Na druhú stranu býva občas opomínaný fakt, že folklórne zoskupenia sú spoločenské útvary s vnútornými väzbami a tiež vytvárajú nové formy sociálneho prepojenia. V tomto prostredí teda dochádza k fúzii externej reprezentatívnej činnosti prezentácie elementov tradičnej ľudovej kultúry s in-group interakciami, pričom jednotlivec pôsobiaci v tejto sociálnej skupine môže mať rozličnú motiváciu na pôsobenie a zotrvanie v nej (Gallois 2018).

			Činnosť týchto zoskupení môžeme analyzovať prostredníctvom niektorých konceptov, ktoré popisujú princípy kolektívnej rituality a narábania s prvkami ľudovej kultúry ako jav znovu-okúzlenia sveta v modernej dobe.

			Funkcia rituálov a sociálna kohézia vo folklórnych súboroch

			Max Weber (1971, 1998) vo svojom koncepte „odčarovania a znovu-okúzlenia sveta“ (enchantment and re-enchantment) poukazuje na to, ako modernizácia a racionalizácia spoločnosti postupne odstránili potrebu mystických a magických vysvetlení, ktoré kedysi formovali spoločenský život. S rozmachom vedy a technológie stratili rituály a náboženské dogmy svoj silný význam, čo viedlo k „odčarovaniu“ sveta. V kontexte folklórnych súborov však dochádza k „znovu-okúzleniu“, pretože tieto kolektívy obnovujú estetické a duchovné prepojenie s tradičnou kultúrou. Interpretácie tancov, hudby, doplnených vhodným odevom odkazujúcim na ľudový odev vytvárajú priestor pre návrat k hodnotám, ktoré kontrastujú s pragmatickým a technokratickým charakterom modernej spoločnosti.

			Funkcia rituálov v kontexte folklórnych súborov odráža myšlienky Emila Durkheima (2002), ktorý považoval rituály za základný prvok sociálnej súdržnosti a kolektívnej identity. Rituál možno vo význame fungovania folklórneho kolektívu vnímať ako samotný tréning, kde sa členovia stretávajú za účelom nácviku (napr. choreografie), alebo sa môže jednať o samotné scénické vystúpenie – performance, spoločný tanec, spev. Tieto rituály nielenže plnia estetickú funkciu, ale zároveň vytvárajú medzi členmi súboru pocit spolupatričnosti, posilňujú ich kolektívnu identitu a spájajú ich do komunity založenej na solidarite. Durkheim zaviedol pojem kolektívneho vedomia (conscience collective), ktoré predstavuje súbor spoločných hodnôt, presvedčení a ideálov, ktoré udržujú spoločnosť pohromade. Rituály slúžia ako prostriedok, ktorým sa toto kolektívne vedomie vyjadruje a obnovuje. A práve pravidelnosť (vystúpení, tréningov) v prostredí folklórnych kolektívov motiváciu členov stretávať sa upevňuje. Filozof Byung-Chul Han (2020) tvrdí, že v modernom svete tradičné rituály strácajú svoj hlbší význam a premieňajú sa na estetické alebo zábavné aktivity. Byung-Chul Han poukazuje na to, že takéto kolektívne aktivity sú v modernej spoločnosti vzácne a prispievajú k pocitu odcudzenia. Han tvrdí, že moderná spoločnosť kladie dôraz na individualizmus a výkon, čo oslabuje kolektívne formy identity a vedie k úpadku tradičných rituálov. Rituály boli kedysi spoločné aktivity, ktoré zjednocovali ľudí a poskytovali im pocit spolupatričnosti a pevného zakotvenia v spoločnosti. V modernej spoločnosti však prevláda individualizácia, kde sa kladie dôraz na osobné ambície, úspech a výkonnosť, čo vedie k rozpadu komunitných väzieb a kolektívnych zážitkov, ktoré rituály poskytovali.

			Avšak v prostredí folklórnych súborov si práve vyššie popísané „rituály“ zachovávajú schopnosť posilňovať kolektívnu identitu, pretože ich členovia ich spoločne prežívajú a zdieľajú spoločné hodnoty, čo vedie k vytváraniu silných sociálnych väzieb, čo môže byť pre mnohých členov rovnako dôležité ako samotné vystupovanie – vonkajšia prezentácia elementov tradičnej ľudovej kultúry. 

			Han verí, že rituály môžu pomôcť zmierniť niektoré problémy súčasného životného štýlu, ako sú stres, vyhorenie a osamelosť. Rituály poskytujú istý rytmus a pravidelnosť, ktoré modernej spoločnosti chýbajú. Sú akýmsi „priestorom oddychu“ od hektického každodenného života, kde sa ľudia môžu zastaviť a prežívať prítomný okamih. Rituály umožňujú vytvárať emocionálne hlboké vzťahy a dávajú životu väčší zmysel.

			Folklórne súbory teda slúžia nielen ako nástroje na reprezentáciu kultúrneho dedičstva, ale aj ako platformy pre spoločenské prepojenie a budovanie identity. Scénická interpretácia ľudových tradícií umožňuje obnovovať a prispôsobovať kedysi miestnou etikou podmienené hodnoty pre nové generácie, čím prispieva k regenerácii a prezetácií prejavov ľudovej kultúry v modernej spoločnosti.

			Výskum v prostredí Folklórneho súboru Váh Púchov

			Zámerom tejto stati, založenej na etnologickom a sociologickom výskume, je zdôraznenie role folklórneho kolektívu a jeho činností ako významnej reprezentačnej, ale aj sociálnej praktiky. Empirická evidencia navyše slúži na obohatenie sociálnej teórie tým, že testuje a rozvíja vyššie uvedené konceptuálne tvrdenia. Okrem epistemologického zámeru, a to obohatenie konceptu odkúzlenia o novú empirickú evidenciu, smeruje stať aj k cieľom analytickým, a to konkrétne k pochopeniu povahy transformácie účelu prezentácie ľudovej kultúry a ďalších s ňou spätých procesov.

			Ciele a metodológia výskumu

			Cieľom výskumu bolo preskúmať sociálne väzby členov folklórneho súboru Váh Púchov a analyzovať ich v kontexte prezentácie tradičnej ľudovej kultúry. Účelom bolo dostať ucelenú predstavu o význame súboru ako telesa reprezentačného charakteru, ale aj spolku, kde majú svoje sociálne väzby.

			Z metodického hľadiska bola súčasťou prípravnej fáze výskumu literárna rešerš a štúdium relevantných článkov a publikácií, zaoberajúcich sa problematikou sociálnych väzieb, rituality, ale aj spracovania tradičnej ľudovej kultúry v mestských folklórnych súboroch. 

			Terénny výskum bol realizovaný v roku 2023 v kolektíve FS Váh Púchov. Celkový počet zúčastnených respondentov bol 20 (14 mužov, 6 žien), medzi ktorými boli členovia tanečnej zložky (12 respondentov) a speváčky a hudobníci (8 respondentov).

			Výskum prebiehal formou pološtruktúrovaných rozhovorov s respondentami na vopred pripravené otázky zaslaním online dotazníka, doplnený pološtruktúrovanými rozhovormi. Súčasťou bolo i zúčastnené a nezúčastnené pozorovanie správania členov na tréningoch, vystúpeniach a pridružených aktivitách.

			Folklórny súbor ako reprezentačný útvar

			Táto kapitola prináša pohľad na pôsobenie členov Folklórneho súboru Váh v sociálnom a reprezentatívnom kontexte útvaru, a to najmä z hľadiska spracovania prvkov ľudovej kultúry svojho regiónu, s ktorým majú geografickú, a teda aj osobnú spätosť. 

			Z výsledkov výskumu možno tvrdiť, že pre členov Folklórneho súboru Váh má prezentácia tradičnej ľudovej kultúry ich regiónu významné postavenie. Respondenti FS Váh jasne vyzdvihli význam prezentácie ľudovej kultúry ich regiónu prostredníctvom choreografií, spevu a hudby. Ako jeden z respondentov uviedol:

			Určite by sa mal súbor primárne zameriavať na vlastnú oblasť, ktorá je zároveň podľa mňa nedostatočne poznaná zvyškom Slovenska, a preto by sme ju ako súbor z tohto regiónu mali patrične reprezentovať. No myslím si, že občasné zaradenie tancov a hudby z iných regiónov je prospešné, ak súbor reprezentujeme v zahraničí. A tiež je to prospešné pre samotné tanečné a hudobné zložky, ktoré takto môžu rozšíriť vlastné poznatky slovenskej ľudovej kultúry. (Respondentka I [nar. 2000]; 19. 05. 2023)

			Táto výpoveď reflektuje koncept znovu-okúzlenia sveta podľa Maxa Webera. Prezentácia regionálnej kultúry ponúka členom aj divákom návrat k estetickým a duchovným hodnotám, ktoré boli oslabené modernou racionalizáciou. Tento návrat k interpretácii tradičných folklórnych prejavov je pritom obohatený o aspekt kolektívneho vedomia, ako ho popisuje Emil Durkheim, pretože cez vystúpenia sa členovia súboru cítia súčasťou širšieho kultúrneho celku.

			Štylizácia scénických vystúpení je však podľa niektorých respondentov nevyhnutná pre prilákanie pozornosti publika: 

			Pre zaujatie diváka je potrebné čiastočne porušiť autenticitu a osviežiť tanec zmenou tempa či doplniť o štylizované prvky. ( Respondent II [nar. 1994]; 05. 05. 2023)

			Tento prístup odráža dilemu, ktorú Byung-Chul Han identifikuje v súvislosti s moderným estetickým redukovaním rituálov na zábavné aktivity. Hoci štylizácia pomáha folklórnym súborom zatraktívniť elementy ľudovej kultúry v očiach divákov, zároveň môže oslabiť ich prepojenosť s pôvodnou podobou tradícií.

			Obrázok 1: Folklórny súbor Váh Púchov na zájazde v Taliansku 2024. Foto Martin Rosina

			Sociálne väzby vo folklórnom kolektíve

			V súvislosti s folklórnym súborom Váh je jedným z dôležitých aspektov jeho fungovania sociálny rozmer, ktorý zohráva významnú úlohu pri spájaní jeho členov. 

			Vnútorné sociálne väzby členov súboru Váh boli v odpovediach respondentov opakovane označované ako jeden z kľúčových dôvodov ich angažovanosti. Ako uviedol jeden z respondentov:

			Spoločné zážitky, ťahanie za rovnaký povraz, že dokážeme spoločne vytvoriť niečo skvelé a môžeme uchovávať naše tradície. (Respondentka III [nar. 2004]; 05. 05. 2023)

			Táto odpoveď dokonale ilustruje Durkheimovu teóriu rituálov ako nástroja kolektívnej identity. Prostredníctvom pravidelných tréningov, spoločných vystúpení a neformálnych stretnutí dochádza k posilňovaniu emocionálnych väzieb medzi členmi, čím sa súbor stáva priestorom nielen kultúrneho, ale aj sociálneho prepojenia.

			Jeden respondent pridáva osobnejší rozmer: 

			To, čo má drží okrem tancov, sú priatelia, láska, ktorú som si práve v tomto súboru našiel pred 10 rokmi, a celkovo atmosféra v súbore. Síce by asi malo byť mojou povinnosťou časom sa presunúť do nejakej zo skupín a udržiavať tak stále živý ten autentický folklór, nechce sa mi vo Váhu skončiť. Práve naopak, až príde chvíľa, kedy už nebudem vládať tancovať spolu s mladšími generáciami, rád by som sa v súbore pripojil k speváckej zložke. (Respondent II [nar. 1994]; 05. 05. 2023)

			

			Táto výpoveď rezonuje s Hanovou kritikou moderného individualizmu, ktorý často vedie k osamelosti a odcudzeniu. Spoločenské interakcie, kolektívne vedomie v predstaveniach pri scénickom prezentovaní tradičnej ľudovej kultúry nielen napomáhajú telesu kontinuálne udržiavať svoje fungovanie, ale vytvárajú vnímanie súdržnosti v ritualite, pre ktorú je teleso živnou pôdou. Folklórne súbory ponúkajú alternatívu tým, že členovia sa stávajú súčasťou komunity, kde spolupracujú a zdieľajú spoločné ciele.

			Význam tréningov a stretnutí

			Samotná pravidelnosť rituálu v Durkheimovej teórii hrá kľúčovú rolu, nakoľko vo svojich myšlienkach tvrdí, že opakované stretávanie sa za spoločným účelom sociálne väzby upevňuje. To potvrdzujú aj výsledky dotazníka ohľadom frekvencie účasti členov súboru na tréningoch, pričom väčšina respondentov navštevuje tréningy pravidelne. Celkovo 60 % respondentov uvádza, že sa zúčastňuje tréningov 6–8krát do mesiaca, čo naznačuje vysokú mieru angažovanosti. Ďalších 30 % navštevuje tréningy 3–5krát do mesiaca, zatiaľ čo iba 10 % sa zúčastňuje 1–2krát do mesiaca.

			Z 20 respondentov, ktorí odpovedali na otázku, či pravidelné stretávanie na tréningoch s kamarátmi hrá pre ich angažmán v súbore rolu, 10 uviedlo, že pravidelné stretávanie zohráva „Najviac významnú rolu“ pre ich pôsobenie v súbore. Ďalších 10 respondentov označilo, že stretávanie hrá „Veľmi významnú rolu“. Teda, všetkých 20 respondentov označilo pravidelné tréningové stretávanie za významný faktor, ktorý ovplyvňuje ich angažovanosť a motiváciu pri pôsobení v súbore. Jeden respondent to sa vyjadril, že pravidelné tréningy sú priestorom, kde sa môže sústrediť na tanec, ale zároveň stretnúť s kamarátmi a odísť od každodenných starostí. Táto výpoveď spája Durkheimovu koncepciu rituálov ako nástroja obnovy kolektívneho vedomia s Hanovou predstavou rituálov ako priestoru na „zastavenie“ v hektickom svete. Tréningy tu nefungujú iba ako technická príprava, ale aj ako pravidelný rituál, ktorý posilňuje sociálne väzby a poskytuje emocionálnu podporu.

			Záver

			Folklórne súbory, ako je FS Váh Púchov, slúžia ako most medzi tradičnou kultúrou a modernou spoločnosťou. Ich význam spočíva nielen v prezentácii prvkov ľudovej kultúry, ale aj v posilňovaní sociálnych väzieb medzi členmi v rámci vnútorného fungovania spoločenstva. Terénny etnologický výskum a následná analýza ukázali, že členovia si uvedomujú svoju rolu ako reprezentanta, no zároveň samotné fungovanie súboru je podporované interakciami v ňom, ktoré v durkheimovskej teórii slúžia ako rituálny akt. Aplikáciou weberovskej filozofie „enchantment a re-enchantment“ možno sledovať, že folklórne súbory ponúkajú priestor pre „znovu-okúzlenie sveta“ a napĺňajú potrebu kolektívneho prežívania v čoraz individualistickejšej spoločnosti a tieto javy sa vzájomne dopĺňajú.

			Teoretické koncepty Webera, Durkheima a Hana nám umožňujú lepšie pochopiť sociálnu a kultúrnu dynamiku, ktorá folklórne súbory robí jedinečnými v modernom svete a bolo by vhodné tomuto typu prostredia sociálnych interakcií venovať do budúcna bližšiu pozornosť pri výskume a analýze.

			Autor

			Mgr. Bc. Adam Staňo sa ako etnológ zaoberá primárne výskumom ľudového odevu a prvkov tradičnej ľudovej kultúry z lokality Stredné Považie, v kontexte stredoeurópskej folkloristiky. Mimo štúdium, výskum a výrobu odevu sa venuje aj spracovaniu elementov ľudovej kultúry v prostredí folklorizmu. Práve z prostredia lokálneho folklórneho súboru sa pre potreby tejto štúdie venoval aj výskumu vzťahov, motivácie a účelu pôsobenia členov súboru. 

			Kontakt: stanoad@gmail.com

					1Rozoznávame folklorizmus hudobný, literárny, tanečný, scénický a výtvarný (Leščák 1995: 139–140).

					2Napríklad už v 16. a 17. storočí prejavovali záujem o slovenské ľudové tance na dvoroch uhorskej šľachty, kde ich na pozvanie predvádzali skupiny dedinčanov na pomyselnej „scéne“. V období Slovenského národného obrodenia sa na báloch štúrovskej generácie účastníci odievali do súčiastok ľudového odevu a spievali ľudové piesne (Zálešák 1995: 139–140). Samotné folklórne prejavy tak boli vytrhnuté z prirodzeného prostredia dedinského obyvateľstva, kde zohrávali svoju sociálnu, rituálnu či náboženskú funkciu pri festivitách, obradoch či bežnom živote a stali sa nástrojom sekundárnej prezentácie pre potreby strednej a vyššej vrstvy obyvateľstva.

					3Problematiku formovania folklórneho hnutia na Slovensku rozoberá napríklad Cyril Zálešák vo svojej publikácii Folklórne hnutie na Slovensku (Zálešák 1982).

OEBPS/font/TimesNewRomanPS-ItalicMT.ttf


OEBPS/font/CenturyGothic-Bold.TTF


OEBPS/toc.xhtml

  
    Table of Contents


    
      		
        Adam Staňo: Folklórny súbor ako sociálno-reprezentačný útvar
      


    


  

		Seznam stránek


			
						20


						21


						22


						23


						24


						25


			


		
  
    Landmarks


    
      		
        Cover
      


    


  


OEBPS/font/TimesNewRomanPSMT.ttf


OEBPS/font/CenturyGothic.TTF


OEBPS/image/Stano_obrazek1.jpg





OEBPS/image/Znak_SS.jpg





OEBPS/font/TimesNewRomanPS-BoldMT.ttf


OEBPS/image/Socialni_studia_2026_01_obal.jpg
SOCIALNI STUDIA
SOCIAL STUDIES

1/2026
volume XXIII





